b'\n_START_ARTICLE_\nJumalten synty\n_START_SECTION_\nHistoria\n_START_PARAGRAPH_\nHesiodos eli ja kirjoitti 700-luvulla eaa. Jumalten synnyn kirjallinen muoto vakiintui 500-luvulla eaa. T\xc3\xa4ll\xc3\xb6in runoelmaan lis\xc3\xa4ttiin viel\xc3\xa4 uusia osia, kuten sen lopun s\xc3\xa4keet 901\xe2\x80\x931020._NEWLINE_Jumalten synty on synteesi lukuisista erilaisista paikallisista kreikkalaisista perinteist\xc3\xa4 koskien jumalia. Teos on n\xc3\xa4in osa pitk\xc3\xa4\xc3\xa4 traditiota, ja liittyy runoelmana tilanteisiin, joissa rapsodi esitti yleis\xc3\xb6lleen jumalia koskevia lauluja, joiden luomiseen eri rapsodit k\xc3\xa4yttiv\xc3\xa4t samanlaista aineistoa. Traditiot jatkoivat kehityst\xc3\xa4\xc3\xa4n my\xc3\xb6s Hesiodoksen teoksen j\xc3\xa4lkeen. Hesiodoksen teosta on kuitenkin usein k\xc3\xa4ytetty kreikkalaisen mytologian l\xc3\xa4hdeteoksena. Muun muassa Herodotos piti sit\xc3\xa4 auktoriteettina koskien jumalten nimi\xc3\xa4 ja heid\xc3\xa4n ominaisuuksiaan.\n_START_SECTION_\nSis\xc3\xa4lt\xc3\xb6\n_START_PARAGRAPH_\n\xc2\xbbOlympoksen muusat, aigiinkantaja Zeuksen tytt\xc3\xa4ret [...] Ylist\xc3\xa4k\xc3\xa4\xc3\xa4 jumalten ikuista, pyh\xc3\xa4\xc3\xa4 sukua, heit\xc3\xa4 jotka Gaia, t\xc3\xa4htinen Uranos ja tumma Y\xc3\xb6 synnyttiv\xc3\xa4t, sek\xc3\xa4 heit\xc3\xa4 jotka kasvatti suolainen Pontos. Kertokaa, kuinka jumalat ja maa saivat alkunsa [...]\xc2\xbb _NEWLINE_Teoksen alussa runoilija sanoo saaneensa laulunsa Helikon-vuoren muusilta. H\xc3\xa4n kiitt\xc3\xa4\xc3\xa4 muusia, ja kuvaa n\xc3\xa4iden synnyn ja toiminnan, sek\xc3\xa4 pyyt\xc3\xa4\xc3\xa4 aiheen lauluunsa. Runoelma on j\xc3\xa4rjestetty kertomukseksi, joka kuvaa kaikkeuden (Kosmos) ja sen muovanneiden jumalten alkuper\xc3\xa4n. Jumalten sukupolvet voidaan jakaa kolmeen, joista ensimm\xc3\xa4ist\xc3\xa4 hallitsee Uranos, toista Kronos ja kolmatta ja viimeist\xc3\xa4 sukupolvea Zeus.\n_START_SECTION_\nEnsimm\xc3\xa4inen sukupolvi\n_START_PARAGRAPH_\nRunoilija kuvaa Khaoksen saaneen alkunsa ensimm\xc3\xa4isen\xc3\xa4. Khaos antoi synnyn Gaialle (Maa), kaiken j\xc3\xa4rjest\xc3\xa4ytyneemm\xc3\xa4lle ja vakaammalle perustalle, joka voisi toimia jumalten ja ihmisten kotina, sek\xc3\xa4 Tartarokselle (Manalan alin taso). My\xc3\xb6hemmin saa syntyns\xc3\xa4 Eros (Rakkaus), jolla on t\xc3\xa4rke\xc3\xa4 rooli lis\xc3\xa4\xc3\xa4ntymisess\xc3\xa4, sill\xc3\xa4 ennen sit\xc3\xa4 lis\xc3\xa4\xc3\xa4ntymisen tuli tapahtua partenogeneettisesti. Khaoksesta saavat alkunsa my\xc3\xb6s Erebos (Pimeys) ja Nyks (Y\xc3\xb6). Erebos ja Nyks lis\xc3\xa4\xc3\xa4ntyv\xc3\xa4t kesken\xc3\xa4\xc3\xa4n, jolloin syntyy Aither (Kirkkaus) ja Hemera (P\xc3\xa4iv\xc3\xa4). Gaiasta saavat alkunsa Uranos (Taivas), Urea (Vuoret) sek\xc3\xa4 Pontos (Meri). My\xc3\xb6hemmin Pontos ja Gaia saavat Eurybian._NEWLINE_Uranos ja Gaia lis\xc3\xa4\xc3\xa4ntyv\xc3\xa4t kesken\xc3\xa4\xc3\xa4n, mik\xc3\xa4 synnytt\xc3\xa4\xc3\xa4 kaksitoista titaania, Okeanos, Koios, Krios, Hyperion, Iapetos, Kronos, Theia, Rhea, Themis, Mnemosyne, Foibe ja Tethys; kolme kyklooppia, Brontes, Steropes ja Arges; sek\xc3\xa4 kolme hekatonkheiri\xc3\xa4 eli satak\xc3\xa4tist\xc3\xa4, Kottos, Briareos ja Gyges (tai Gyes).\n_START_SECTION_\nToinen sukupolvi\n_START_PARAGRAPH_\nUranos inhosi kammottavia lapsiaan, joten h\xc3\xa4n piilotti ne jonnekin Gaiaan. Gaia suuttuu t\xc3\xa4st\xc3\xa4 ja pyyt\xc3\xa4\xc3\xa4 lapsiaan titaaneita rankaisemaan is\xc3\xa4\xc3\xa4ns\xc3\xa4. Vain Kronos suostui t\xc3\xa4h\xc3\xa4n. H\xc3\xa4n kastroi is\xc3\xa4ns\xc3\xa4 sirpill\xc3\xa4. Uranoksen veri virtaa maahan ja siit\xc3\xa4 saavat alkunsa erinykset eli raivottaret, j\xc3\xa4ttil\xc3\xa4iset sek\xc3\xa4 meliadit. Kronos heitti kivekset Thalassaan eli mereen. Siit\xc3\xa4 kuohui vaahtoa, josta sai alkunsa Afrodite, rakkauden jumalatar. T\xc3\xa4m\xc3\xa4n vuoksi Afroditea on pidetty Uranoksen ja Thalassan tytt\xc3\xa4ren\xc3\xa4._NEWLINE_Sill\xc3\xa4 aikaa Nyks teki lapsia partenogeneettisesti, vaikka olikin naimisissa Ereboksen kanssa. H\xc3\xa4nen lapsiaan olivat Moros (Kohtalo), Kera (Tuho) ja kerit (Kuolon henget), Thanatos (Kuolema), Hypnos (Uni) ja oneirokset (Unien heimo), Momos (Moite), Oizys (Kurjuus), hesperidit (Y\xc3\xb6n tytt\xc3\xa4ret), moirat (Kohtalottaret), Nemesis (Kosto), Apate (Petos), Filotes (Intohimo), Geras (Vanhuus) ja Eris (Riita)._NEWLINE_Eris seurasi \xc3\xa4itins\xc3\xa4 esimerkki\xc3\xa4, ja h\xc3\xa4nest\xc3\xa4 saivat alkunsa Ponos (Raadanta), Lethe (V\xc3\xa4linpit\xc3\xa4m\xc3\xa4tt\xc3\xb6myys), Limos (N\xc3\xa4l\xc3\xa4nh\xc3\xa4t\xc3\xa4), Algea (Tuska), Hysmine (Tappelut), Makhai (Taistelut), Fonoi (Murhat), Androktasia (Joukkomurhat), Neikea (S\xc3\xa4ttimiset), Pseudologos (Valheet), Logoi  (V\xc3\xa4itteet), Amfilogia (Vastav\xc3\xa4itteet), Dysnomia (Laittomuus), Ate (Hunninko) ja Horkos (Valat)._NEWLINE_Titaanien suvussa Okeanos ja Tethys naivat toisensa ja saavat kolme tuhatta jokea, mukaan lukien Niili, Eridanos ja Skamandros, ja kolme tuhatta okeanidia, mukaan lukien Doris, Elektra, Kalypso ja Styks. Theia ja Hyperion naivat toisensa ja heille syntyv\xc3\xa4t Helios (Aurinko), Selene (Kuu) ja Eos (Aamunkoitto). Krios ja Eurybia naivat toisensa ja heille syntyv\xc3\xa4t Astraios, Pallas ja Perses. Eos ja Astraios menev\xc3\xa4t my\xc3\xb6hemmin naimisiin ja heille syntyv\xc3\xa4t Zefyros, Boreas, Notos, Eosforos eli Fosforos (Aamut\xc3\xa4hti) sek\xc3\xa4 muut t\xc3\xa4hdet. Pallas ja Styks naivat toisena ja heille syntyv\xc3\xa4t Zelos (Kiihko), Nike (Voitto), Kratos (Voima) ja Bia (V\xc3\xa4kivalta). Koios nai Foiben ja heille syntyv\xc3\xa4t Leto ja Asteria. Perses nai Asterian ja heille syntyy Hekate. Iapetos nai Klymenen ja heille syntyv\xc3\xa4t Atlas, Menoitios, Prometheus ja Epimetheus._NEWLINE_Uranoksen kastraation j\xc3\xa4lkeen Gaia nai Pontoksen, ja heid\xc3\xa4n j\xc3\xa4lkel\xc3\xa4isiins\xc3\xa4 kuuluu merenjumaluuksia, nymfej\xc3\xa4 ja erilaisia hirvi\xc3\xb6it\xc3\xa4. Er\xc3\xa4s Gaian ja Pontoksen lapsista on Nereus (Meren vanhus), joka nai okeanidi Doriksen. Nereus ja Doris saavat yhdess\xc3\xa4 nereidit, viisikymment\xc3\xa4 meren nymfi\xc3\xa4. Er\xc3\xa4s n\xc3\xa4ist\xc3\xa4 on Thetis. Gaian ja Pontoksen toinen lapsi on Thaumas, joka nai okeanidi Elektran. Thaumas ja Elektra saavat Iriksen (Sateenkaari) ja kaksi harpyijaa._NEWLINE_Forkys ja Keto, kaksi sisarusta, naivat toisensa, ja saavat graiat, gorgot, Ekhidnan ja Ofionin. Medusa, yksi gorgoista, synnytt\xc3\xa4\xc3\xa4 kaksi Poseidonin lasta, siivekk\xc3\xa4\xc3\xa4n hevosen Pegasoksen sek\xc3\xa4 j\xc3\xa4ttil\xc3\xa4inen Khrysaorin, sill\xc3\xa4 hetkell\xc3\xa4 kun Perseus katkaisee h\xc3\xa4nen kaulansa. Khrysaor nai nymfi Kallirhoen, Okeanoksen toisen tytt\xc3\xa4ren, ja saa kolmip\xc3\xa4isen Geryonin._NEWLINE_Gaia nai Tartaroksen ja saa Tyfonin (my\xc3\xb6s Tyfoeus), jonka nai Ekhidna, ja he saavat Orthoksen, Kerberoksen, Hydran ja Khimairan. Orthoksesta ja joko Khimairasta tai Ekhidnasta syntyv\xc3\xa4t Sfinksi ja Nemean leijona.\n_START_SECTION_\nKolmas ja viimeinen sukupolvi\n_START_PARAGRAPH_\nKronos oli n\xc3\xa4in saanut Kosmoksen hallintaansa, ja halusi varmistaa, ett\xc3\xa4 pysyisi vallassa. Uranos ja Gaia ennustivat, ett\xc3\xa4 er\xc3\xa4s Kronoksen lapsista tulisi syksem\xc3\xa4\xc3\xa4n h\xc3\xa4net vallasta. Siksi Kronos piti huolen, ett\xc3\xa4 naituaan Rhean nieli kaikki t\xc3\xa4m\xc3\xa4n synnytt\xc3\xa4m\xc3\xa4t lapset: n\xc3\xa4it\xc3\xa4 olivat j\xc3\xa4rjestyksess\xc3\xa4 Hestia, Demeter, Hera, Hades, Poseidon ja Zeus. Rhea kuitenkin pyysi Gaiaa ja Uranosta auttamaan Zeuksen pelastamisessa. Rhea l\xc3\xa4hetettiin Kreetalle synnytt\xc3\xa4m\xc3\xa4\xc3\xa4n Zeus. Kronokselle annettiin suuri kivi nielaistavaksi; t\xc3\xa4m\xc3\xa4 luuli sen olevan yksi Rhean synnytt\xc3\xa4mist\xc3\xa4 lapsista. Zeuksen synnytty\xc3\xa4 Gaia otti h\xc3\xa4net ja piilotti h\xc3\xa4net syv\xc3\xa4\xc3\xa4n luolaan Aigaioksen vuorelle._NEWLINE_Rhean huijaamana Kronos oksentaa viisi muuta lastaan. He ryhtyv\xc3\xa4t yhdess\xc3\xa4 Zeuksen kanssa sotaan titaaneja vastaan Kosmoksen hallinnasta. Sota kesti kymmenen vuotta; toisella puolella olivat Olympoksen jumalat, kykloopit, Prometheus ja Epimetheus sek\xc3\xa4 Klymenen lapset; toisella puolella puolestaan titaanit ja j\xc3\xa4ttil\xc3\xa4iset, ainoastaan Okeanoksen ollessa puolueeton. Lopulta Zeus vapauttaa satak\xc3\xa4tiset hekatonkheireet t\xc3\xa4risytt\xc3\xa4m\xc3\xa4\xc3\xa4n maata, mink\xc3\xa4 ansiosta h\xc3\xa4n p\xc3\xa4\xc3\xa4see voitolle, ja heitt\xc3\xa4\xc3\xa4 titaaneita salamoilla, sy\xc3\xb6sten heid\xc3\xa4t Tartarokseen. My\xc3\xb6hemmin Zeus taistelee Tyfoeuksen kanssa ja voittaa my\xc3\xb6s t\xc3\xa4m\xc3\xa4n._NEWLINE_Koska Prometheus oli auttanut Zeusta, h\xc3\xa4nt\xc3\xa4 ei l\xc3\xa4hetetty Tartarokseen muiden titaanien kanssa. Prometheus kuitenkin huijaa Zeusta. H\xc3\xa4n tekee kaksi uhria, joista toinen sis\xc3\xa4lt\xc3\xa4\xc3\xa4 h\xc3\xa4r\xc3\xa4n paremmat ja toinen huonommat osat, ja pyyt\xc3\xa4\xc3\xa4 Zeusta valitsemaan niist\xc3\xa4 sen, jota pit\xc3\xa4\xc3\xa4 parempana, toivoen, ett\xc3\xa4 t\xc3\xa4m\xc3\xa4 valitsisi huonomman uhrin. Zeus kuitenkin havaitsee yrityksen ja suuttuu; h\xc3\xa4n kielt\xc3\xa4\xc3\xa4 tulen ihmisilt\xc3\xa4 kokonaan. Prometheus kuitenkin varastaa tulen jumalilta. Zeus rankaisee Prometheusta kahlitsemalla h\xc3\xa4net kallioon, jossa kotka nokkii t\xc3\xa4m\xc3\xa4n alati uudelleen korjautuvaa maksaa ikuisesti. Prometheus vapautuu vasta kun Zeuksen poika Herakles tulee vapauttamaan t\xc3\xa4m\xc3\xa4n._NEWLINE_Koska ihmiset olivat saaneet tulen, Zeus antaa vastineeksi ihmisille rangaistukseksi naisen, \xe2\x80\x9dkauniin onnettomuuden\xe2\x80\x9d. Hefaistos ja Athene tekev\xc3\xa4t neidon, jota kaikki ihmiset ja jumalat pit\xc3\xa4v\xc3\xa4t kauniina. Naisen nime\xc3\xa4 ei Jumalten synnyss\xc3\xa4 mainita, mutta h\xc3\xa4net yhdistet\xc3\xa4\xc3\xa4n yleens\xc3\xa4 Pandoraan \xe2\x80\x94 sama kertomus esiintyy hieman erilaisena my\xc3\xb6s Hesiodoksen toisessa teoksessa Ty\xc3\xb6t ja p\xc3\xa4iv\xc3\xa4t, jossa Pandora mainitaan. Kauneudestaan huolimatta nainen on Hesiodoksen mukaan ihmisille riesa, ja yhdistyy laiskuuteen ja tuhlailuun. Hesiodoksen mukaan kaikki naiset tuovat mukanaan k\xc3\xa4rsimyst\xc3\xa4, mutta my\xc3\xb6s naimattoman kohtalona on k\xc3\xa4rsi\xc3\xa4._NEWLINE_Zeuksella on seitsem\xc3\xa4n puolisoa. Ensimm\xc3\xa4inen on okeanidi Metis, jonka h\xc3\xa4n nieli est\xc3\xa4\xc3\xa4kseen t\xc3\xa4t\xc3\xa4 synnytt\xc3\xa4m\xc3\xa4st\xc3\xa4 poikaa, joka sy\xc3\xb6ksisi h\xc3\xa4net vallasta, niin kuin h\xc3\xa4nen is\xc3\xa4lleen oli k\xc3\xa4ynyt. Toinen syy oli se, ett\xc3\xa4 Zeus halusi n\xc3\xa4in saada itselleen Metiksen viisauden, niin ett\xc3\xa4 t\xc3\xa4m\xc3\xa4 neuvoisi h\xc3\xa4nt\xc3\xa4 tulevaisuudessa. My\xc3\xb6hemmin Zeuksen p\xc3\xa4\xc3\xa4st\xc3\xa4 syntyi Athene, mink\xc3\xa4 seurauksena Hera suuttui niin, ett\xc3\xa4 synnytti partenogeneettisesti Hefaistoksen. Zeuksen toinen vaimo on Themis, joka synnytti kolme horaa, Eunomia (J\xc3\xa4rjestys), Dike (Oikeudenmukaisuus) ja Eirene (Rauha); sek\xc3\xa4 kolme moiraa eli kohtalotarta, Klotho (Kehr\xc3\xa4\xc3\xa4j\xc3\xa4), Lakhesis (Osan Suova) ja Atropos (Torjumaton)._NEWLINE_Zeuksen kolmas vaimo on Eurynome, joka synnytti kolme khariittia eli sulotarta, Aglaia, Eufrosyne ja Thaleia. Nelj\xc3\xa4s vaimo on h\xc3\xa4nen sisarensa Demeter, joka synnytt\xc3\xa4\xc3\xa4 Persefonen. Persefone nai my\xc3\xb6hemmin Hadeen. Zeuksen viides vaimo on muistin jumalatar Mnemosyne, jonka kanssa h\xc3\xa4n sai yhdeks\xc3\xa4n muusaa: Kalliope, Euterpe, Kleio, Erato, Melpomene, Polyhymnia, Terpsikhore, Thaleia ja Urania._NEWLINE_Zeuksen kuudes vaimo on Leto, joka synnytt\xc3\xa4\xc3\xa4 Apollonin ja Artemiksen. Seitsem\xc3\xa4s ja viimeinen vaimo on Hera. Zeuksen ja Heran lapsia ovat Hebe, Ares, Enyo, Hefaistos ja Eileithyia. Vaikka Zeus ei en\xc3\xa4\xc3\xa4 t\xc3\xa4m\xc3\xa4n j\xc3\xa4lkeen ota vaimoa, h\xc3\xa4nell\xc3\xa4 on kuitenkin paljon avioliiton ulkopuolisia suhteita muiden naisten kanssa. N\xc3\xa4ihin kuuluvat muun muassa Semele, Dionysoksen \xc3\xa4iti, sek\xc3\xa4 Alkmene, Herakleen \xc3\xa4iti. Herakles nai Heben._NEWLINE_Poseidon nai Amfitriten, ja he saavat Tritonin. Afrodite, joka oli nainut Hefaistoksen, on suhteessa Areen kanssa, ja heille syntyv\xc3\xa4t Fobos (Pelko), Deimos (Kauhu) ja Harmonia. Harmonia nai my\xc3\xb6hemmin Kadmoksen ja heille syntyv\xc3\xa4t Ino, josta tulee my\xc3\xb6hemmin poikansa Melikerteen kanssa merenjumaluus; Semele, Dionysoksen \xc3\xa4iti; Agaue, Aktaionin \xc3\xa4iti; Polydoros; sek\xc3\xa4 Autonoe. Helios ja Perseis saavat Kirken, joka saa Odysseuksen kanssa Agrioksen ja Latinoksen.  Atlaksen tyt\xc3\xa4r Kalypso synnytt\xc3\xa4\xc3\xa4 Odysseukselle lapset Nausithoos ja Nausinous.'